SKRIFTLIG FORESPØRGSEL E-2095/00

af Camilo Nogueira Román (Verts/ALE) til Kommissionen

(30. juni 2000)

Om: Medlemsstaternes tildeling af licenser til det universelle mobile telekommunikationssystem (UMTS)

Tildelingen af licenser til det universelle mobile telekommunikationssystem har givet forskellige økonomiske resultater: den spanske stat har indtjent knap 87 mia. pesetas (524 mio. euro), mens Det Forenede Kongerige via proceduren med tildeling af licenser til højstbydende nåede op på 6,3 mia. pesetas (37,863 mio. euro), og Frankrig håber at indtjene 3,28 mia. pesetas (19,232 mio. euro). Agter Kommissionen at indføre en procedure i EU til koordinering af normerne for tildeling af licenser for UMTS-lignende tjenesteydelser i lyset af de omfattende og uforståelige budgetmæssige følger af de forskellige systemer, som i det foreliggende tilfælde har forårsaget store tab på statsbudgettet og har skadet den spanske stats protentielle offentlige investeringer?

Svar afgivet på Kommissionens vegne af Erkki Liikanen

(27. september 2000)

Kommissionen følger nøje udviklingen i medlemsstaterne med hensyn til godkendelse af tredjegenerationsmobilnet (dvs. UMTS-tjenester).

Efter den gældende EU-lovgivning skal godkendelsesprocessen følge principperne om objektivitet, ikke-diskrimination, proportionalitet og gennemskuelighed. Samtidig skal den sikre, at radiospektret, som er en knap ressource, udnyttes bedst muligt, og at udviklingen af innovative tjenester samt konkurrencen fremmes.

Inden for disse rammer har medlemsstaterne et ret stort spillerum til at afgøre, hvilke procedurer de vil følge, når de udsteder tilladelser. Auktioner er én mulig fremgangsmåde, og en anden er de såkaldte skønhedskonkurrencer. Begge er i princippet forenelige med EU-lovgivningen, når blot de tilrettelægges og gennemføres korrekt og sikrer objektivitet og gennemskuelighed.

I betragtning af, hvor mange medlemsstater der allerede har udstedt tilladelser til tredjegenerationsmobilnet, vil det ikke være realistisk muligt at indføre en koordineret procedure for udstedelse af sådanne tilladelser. Kommissionen vil dog fortsat følge processen nøje.

Forslaget til nye rammebestemmelser for elektroniske kommunikationsnet og -tjenester, som Kommissionen offentliggjorde den 12. juli 2000(1), omfatter spørgsmålet om koordinering af radiospektrumpolitikken. Spektrum er ved at blive en knap ressource, og behovet for at udnytte det effektivt er blevet understreget gentagne gange af berørte parter i de forskellige offentlige høringer, som Kommissionen har gennemført i løbet af de sidste 18 måneder.

Ifølge beslutningsforslaget om radiospektrumpolitikken(2) vil Kommissionen få mulighed for at udpege bedste praksis og undersøge, hvordan den kan anvendes i hele EU.

Direktivforslaget om tilladelser(3) giver mulighed for harmonisering af aspekter såsom afgifter, gebyrer, procedurer og vilkår i forbindelse med generelle tilladelser samt tildeling af brugsrettigheder, hvor forskellige forhold i medlemsstaterne skaber hindringer for det indre marked.

Det Europæiske Råd har henstillet, at de nye lovrammer vedtages af Parlamentet og Rådet i 2001.

(1) KOM(2000) 393 endelig.

(2) KOM(2000) 407 endelig.

(3) KOM(2000) 386 endelig.